Koko ikänsä äärimmäisen nuukasti elänyt 77-vuotias leskirouva yllättyi melkoisesti, kun kuollut aviomies jätti jälkeensä 860 000 euron omaisuuden. Vuosi kuoleman jälkeen pankki otti yhteyttä.

Yllättäen rikastuneen leskirouvan varallisuus alkoi huveta, kun pankin sijoitusneuvonnasta otettiin yhteyttä, kertoo päivän Helsingin Sanomat.

Lehden mukaan koko ikänsä penniä venyttänyt 77-vuotias rouva ja koko suku järkyttyi, kun aviomiehen kuolema paljasti 860 000 euron sijoitusvarallisuuden. Vaatimattomista oloista ponnistanut pariskunta oli elänyt äärimmäisen säästäväisesti.

Kuvaavaa oli, että kun lapset lahjoittivat vanhemmilleen kylpyläviikonlopun, vanhemmat ottivat mukaan omat eväät. Miehen kuoleman jälkeen selvisi, että kun rouva oli elänyt niukasti saadakseen pienen palkkansa riittämään, mies oli sijoittanut kaikessa hiljaisuudessa suuren osan tuloistaan talletustileille ja suomalaisiin teollisuusosakkeisiin.

Vuosi miehen kuoleman ja perinnönjaon jälkeen Nordea otti yhteyttä. Suomeksi sijoitusneuvontaa ruotsinkieliselle rouvalle antanut mies suositteli myymään puolet osakkeista ja sijoittamaan ne pankin omiin sijoitustuotteisiin. Rouva ei itse ymmärtänyt myyneensä samalla kertaa 62 000 euron arvosta osakkeita.

Tapahtumat alkoivat selvitä, kun anoppinsa veroasioita hoitava juristi sai verottajalta selvityspyynnön luovutusvoittoveroista. Kun juristi meni anoppinsa kanssa tapaamaan Nordean sijoitusneuvojaa, selvisi, että loputkin osakkeet oli myyty ja sijoitettu Nordean tuotteisiin.

Juristi kanteli tapauksesta vakuutus- ja rahoitusneuvonta FINEn piiriin kuuluvaan Arvopaperipaperilautakuntaan. Lautakunta päätti, että Nordean tulisi maksaa rouvalle 15 000 euron hyvitys, sillä pankin neuvot eivät olleet kokonaisuutena rouvan edun mukaisia. Pankki maksoi korvauksen mukisematta ja suostui purkamaan sijoitukset ilman kuluja.

Helsingin Sanomien haastattelema rouva on järkyttynyt ja loukkaantunut pankin toiminnasta. Osakkeiden myynnistä seurasi rouvalle 30 000 euron verolasku. Lisäksi rouva maksoi osakkeiden myynnistä, yhdistelmärahastosta ja säästöhenkivakuutuksesta jo ensimmäisen vuoden aikana yli 5 000 euroa pankille. Jos rahat olisivat pysyneet osakkeissa, rouva olisi muutenkin nykyistä varakkaampi.

Pankkien toiminnalle moitteita

Taloussanomat uutisoi muutama viikko sitten, että Finanssivalvonta teki vuosina 2015–2016 tarkastuksen, jossa selvitettiin, miten pankit olivat myyneet yli 70-vuotiaille sijoitusrahastoja ja strukturoituja rahoitusvälineitä. Tarkastuksesta selvisi, että sijoitusneuvojat neuvoivat sijoittamaan tuotteisiin, jotka eivät sopineet asiakkaille ja antoivat neuvoja, joiden ensisijainen tavoite näytti olevan pankkien omien tuotteiden myynti. Fiva määräsi tarkastuksen seurauksena julkisen varoituksen ja seuraamusmaksun, josta suurin, miljoona euroa, lankesi Nordealle.

Fivan tarkastuksessa selvisi, että Nordean sijoitusneuvojien käyttämä järjestelmä antoi lähtökohtaisesti ”aina” suosituksen myydä koko nykyinen sijoitusvarallisuus ja sijoittaa varat muihin sijoitustuotteisiin. Järjestelmän suositus noudatteli pankin sisäistä ohjetta.

Nordea kiisti toimineensa asiakkaan edun vastaisesti sijoitusneuvontaa antaessaan.

Onko sinulla kokemuksia vastaavanlaisista tilanteista? Keskustele, millaisia sijoitusneuvoja olet saanut pankilta.